Reisebrev 5

Det er noen dager som er litt spesielle i denne jobben her for UNICEF i Ukraina. F.eks. i går.

Jeg hadde ansvaret for en delegasjon fra UNICEFs hovedkvarterer i New York og Geneva. De var her for å bistå UNICEF-kontoret i forhold til krisen her borte. Men for å kunne det, bør de også ha innsikt i virkeligheten som vi jobber i her. Derfor hadde jeg med noen av dem østover til «The post-conflict areas», dvs. der hvor det var krig i fjor sommer, men hvor regjeringen nå har kontroll igjen.

For øvrig er jo krigen blusset kraftig opp igjen med bl.a. rakettangrepene mot Mariopol. Lenge har det vært en slags stillingskrig hvor partene lå i hver sine skyttergraver og skjøt på hverandre. Men nå er det regulære angrep med tanks, raketter og artilleri mot både militære stillinger og sivile områder. Soldater og sivile blir drept hver dag, og begge parter beskylder hverandre for brudd på forskjellige avtaler.

Det første som tapes i en krig, er sannheten..

Delegasjonen skulle ut i området hvor det hadde vært kamper og ødeleggelser i sommer, for å besøke skoler og ha møter med diverse organisasjoner og skolemyndigheter.

Dagen startet i Kharkiv, en sovjet-preget by med 1,5 millioner mennesker, med imponerende og prangende bygninger med voldsomme fasader, kirker med gullbelagte kupler og brede boulevarder. I godt gammeldags norsk snøvær kjørte vi to pansrede biler gjennom byen og inn i Donetsk; fylket som er splittet mellom regjeringen og opprørerne (opprørere i henhold til regjeringen og folk i Kiev, mens mange i øst kaller dem patrioter).

Etter noen timers kjøring og for å komme inn i byen Severodonetsk, måtte vi gjennom et militært checkpoint: i en skogholt var det veisperringer med bunkerser av sandsekker og murstein på begge sider av veien. Et par tunge maskingevær pekte mot bilene, og ett halvt dusin rag-tag og røft utseende milits-soldater med kamuflasjedrakt, balaclava-hetter og maskinpistoler over skulderen stoppet alle biler og sjekket identifikasjonspapirer. Jeg gjemte forsiktig vekk kameraet mens Sergej, sjåføren vår, stoppet og åpnet døra. Men soldatene bare vinket oss forbi; de har blitt vant til FN biler etter hvert.

Vel inne var det den vanlige runden til forskjellige møter og besøk på skoler som ble skadet under kamphandlingene i sommer og som bør rehabiliteres. Fronten var vel 30km unna. Jeg har vært på mange skolebesøk hjemme i Norge, men det er jo unektelig en litt spesiell opplevelse med skolebesøk her borte mens jeghørte dronn av tungt artilleri i det fjerne…

Det er også en vanskelig jobb: behovet er stort men alt for lite penger. Hvem skal bli den lykkelige vinner i dette lotteriet og få reparert vinduer og tak slik at elevene ikke sitter i gjennomtrekk og kanskje lekkasjer fra taket. Og kanskje til og med noen nye pulter eller tavler?

Et av stedene vi besøkte het Mayaskavska boarding school no 7. Det var et barnehjem med 125 foreldreløse barn, mesteparten i en eller annen grad psykisk utviklingshemmet. Det ene huset var skole og aktivitetssenter, det andre 'bolig'. Dvs bolig er litt overdrevet: en blokk av hybler hvor de bodde 3 eller 4 på hvert rom. Mellom disse var det en sølete gårdsplass med en lekeplass og en brakke med en matsal. På gårdsplassen ruslet det rundt tre-fire husløse bikkjer. Alt sammen var 50 år gammelt fra Sovjet-perioden og ikke blitt nevneverdig rehabilitert siden da. Men skolebygningen var relativt i orden. Den kvinnelige meget energiske og hengivne rektoren viste oss rundt i forskjellige klasserom, og var spesielt stolt over et rom som var en liten botanisk 'hage' med noen kanarifugler og skilpadder, samt håndarbeids-salen med utstilling av noen av elevenes imponerende trearbeider.

Da en fra delegasjonen spurte om han kunne låne toalettet, ble han vist hen til et rom med 4 avtreder av typen 'hull i gulvet' og med lettvegger mellom, slik at man kunne sitte på huk og prate sammen over veggen mens man gjorde sitt fornødne. Og vasken var kaldtvann i en gammeldags sink.

Det var personalets toalett..

Rektor var litt flau, men sa at det var så mye som burde forbedres..

Under kampene i sommer hadde en granat eksplodert på lekeplassen mellom de to husene og blåst ut en masse vinduer. Ut over å skade taket hadde lufttrykket også lagd sprekker i både ytter- og innervegger, inklusivt en vegg hvor det gikk noen kloakkrør og med påfølgende lekkasje inne i betongveggen. Flere rom var blitt fraflyttet pga dette. Men lekkasjen lå inne i trappeveggen mellom første og andre etasje, og den var det ikke så enkel å stenge av. De hadde reparert vinduene, men betongveggen var noe helt annet. Vi kjente lukten godt bortover i korridoren.

Problemet vårt var at donoren vår (UNICEF har lite penger selv, men får penger av donorer som skal brukes til bestemte prosjekter eller formål) ikke vil støtte barnehjem, kun skole og undervisning. Og UNICEF er i prinsippet tilbakeholden med å støtte barnehjem for ikke å støtte opp under en tendens i Ukraina (og mange andre land) til å bare sette bort uønskede barn. Vår utfordring var: kunne vi forsvare reparasjon av denne veggen i et internat med at det var «utbedring av skole»?

Vi klarte ikke å løse spørsmålet der og da. Derfor måtte vi kjøre videre uten å kunne love noe. Det siste jeg så av stedet før bilen vår forvant bak et gatehjørne, var den hengivne kvinnelige rektoren som stod midt ute på den sølete gårdsplassen med 3-4 av ungene og et par pjuskete bikkjer rundt seg, mens de stirret etter bilen med atter en delegasjon som kom, så og forsvant...

Etter et par andre skolebesøk og et flyktninge-senter som var under etablering, hadde vi om ettermiddagen et 'cluster'-møte. Dette er et møte hvor en rekke organisasjoner deler informasjon og orienterer hverandre om hva de gjør, for å kunne koordinere innsatsen bedre: FN organisasjoner, Redd Barn, Flyktningehjelpen, Caritas, La Strada og andre frivillige organisasjoner, samt observatører fra Organisasjonen for Sikkerhet og Samarbeid i Europa.

Til tross for møtets tragiske bakgrunn og oppgaver, var det konstruktivt hvor vi gjennomgikk mange gode aktiviteter og prosjekter. Så da møtet var slutt utpå kvelden og vår delegasjon var tilbake på det litt stusselige hotellet, foreslo jeg å få tak i et par flasker rødvin og dele dem på hotellrommet. Det vakte almenn interesse.

Da jeg gikk ut til FN-bilen sammen med Sergej for å kjøre til butikken, ble jeg stoppet av en mann. Rett utenfor hotellet på det mørke fortauet sto en gruppe på 4-5 voksne og 4 unger, alle sammen grå og dradd i ansiktene. Det sluddet, og de var tett innpakket med lue og jakker. De hadde med seg en trillekoffert og noen plastposer. Ungene var fra 1 år og oppover, minstemann hang over mors skuldre og sov, et par av de andre satt på fortauet og gråt, mens de voksne forsøkte å trøste dem..

Sergej oversatte historien; de var nettopp kommet hit sent på kvelden til sentrum av Slaviansk, gående fra jernbanestasjonen 4 km unna med ungene og alt. De hadde lite penger og ingen sted å bo. Alt de hadde, var i den trillebagen og i plastposene..

De kom fra Debaltseve, en by hvor det nå var harde kamper. De hadde flyktet fra boligblokka tidlig pm morgenen før det ble lyst. De tre siste døgnene hadde de tilbrakt i kjelleren, for området var under konstant beskytning. Etter at flere granater hadde truffet nabohusene, bestemt de seg for å flykte. De tok ungene, rasket med seg litt klær og utstyr i kofferten, og i en pause i skytingen hoppet de 9 personer inn i en bil og kjørte avsted. I mørklagt bil gjennom mørklagte gater hvor granater smalt, kjørte de gjennom byen og ut på en vei som førte mot regjeringskontrollert område. Men da de kom til frontlinjen hvor regjeringssoldatene hadde barrikadert seg, fikk de beskjed om å snu. De hadde ikke de riktige papirene, og soldatene ville ikke slippe dem gjennom sperringene. De måtte kjøre tilbake. Men de klarte å kjøre gjennom noen bakgater og over noen åpne marker slik at de likevel kom seg gjennom kampområdet og opp på en vei som førte inn i regjeringskontrollert område. Der ville ikke bilen mer, så den måtte de sette fra seg. De gikk til fots inntil de kom til en liten by og en buss som kunne ta dem med videre. Etter hvert kom de fram til jernbanestasjonen her i Slaviansk. De var nettopp kommet hit inn til sentrum etter å gått fra stasjonen i håp om å finne et sted for natten. De hadde brukt 14 timer på en tur som normalt tar 1, 5t.. Både foreldrene og ungene var fullstendig utslitt..

Sergej og jeg så på hverandre. Hotellet hadde ikke plass og ville ikke slippe dem inn for noen pris. Etter litt diskusjon ringte vi til det flyktninge-mottaket vi hadde besøkt tidligere på dagen. Det var ikke ferdig ennå; hele familier ble stuet inn på rom som bare var 15 kvadratmeter. Men det var tak over hodet og varmt. Og de hadde et par rom. Men bare for natten. Ok, sa vi: morgendagen får ta seg av morgendagens problemer. Vi fikk tak i et par drosjer, ga dem endel penger og de kløv inn i bilene. Da de skulle dra, spurte jeg om jeg kunne ta et par bilder av ungene. Svaret var kontant: 'Du får ikke ta bilder og vi vil ikke gi deg noen navn. Vår egen regjering skyter på oss og forsøker å hindre oss i å flykte, Og hvis opprørerne får greie på at vi har flyktet til Ukraina og ikke til Russland, får vi ikke lov å komme tilbake. Nei, vi tør ikke ha bilder eller navn eller saker i avisene. Vi vil bare ha ro og fred for ungene våre.»

Så takket han kort og satte seg i taxien.

Da de to bilene forsvant rundt svingen på vei mot det overfylte flyktninge-senteret, var det Sergej og meg som sto og så etter bilene.

Det ble ingen rødvin den kvelden..

Øyvind, Slaviansk 28 januar 2015